Here is a page extracted from Wikipedia that may contain CSS, HTML, and a lot of unformatted text.

Title: Chasón
Content: Chasón (en griego antigo, Ἰάσων) ye un heroi griego.

Chenealochía 
Seguntes as diferents versions, a suya mai estió Alcimene, filla de Filaco, u bien Polimede, tía d'Odiseu, encara que tamién son mencionadas Polimela, Eteoclimene, Polifeme u Teogneta. Su pai estió Esón, rei de Yolcos dica que su propio chirmán, Pelias, lo destronó. Seguntes unatro relato, Esón confió o reino a o suyo chirmán Pelias, dica que Chasón aconseguise a mayoría d'edat.

Chasón reclama o trono de Yolco 
Un día que Pelias, tío de Chasón, fuo a consultar sobre o suyo esdevenidor, estió advertiu por l'oraclo que tenese cudiau con un hombre calzau con una sola sandalia, porque metería en periglo o suyo trono.
 	
Chasón fue educau por o centauro Quirón dica que estió adulto. Cuan cumplió os vinte anyos, se dirichió a Yolco disposau a recuperar o trono que por herencio le perteneixeba. Vestiba de traza extranya, cubierto con una piel de pantera, con una lanza en cada man y con o piet ezquierdo descalzo, seguntes cualcuns porque heba perdiu una sandalia cruciando un río. Con iste vestuache se presentó en a plaza publica de Yolco en o momento en que su tío Pelias se disposaba a celebrar un sacrificio. Pelias no lo reconoixió, pero tenió espanto por l'extranchero descalzo. Chason remanió con su pai Esón cinco días y a o sexto se presentó a Pelias y le reclamó o trono que lechitimament le perteneixeba. Pelias decidió aluenyar-lo d'a suya tierra ninviando-lo a una dificil misión: viachar dica a Colquida (a lo piet d'o Cáucaso), y trayer d'allí o vellocino d'oro,  a piel d'un mardano fabuloso que heba salvau a vida a Frixo, antipasau de Pelias, y l'heba tresladau a la Colquida. Allí Frixo ofrió en sacrificio a Zeus iste mardano y dimpués regaló a piel de l'animal, que yera d'oro, a o rei Eetes. Iste lo consagró a Ares y lo depositó en un arbol guardau por dos toros que lanzaban fuego por a boca y una serpient que nunca adormiba.
Seguntes unatra versión, o propio Chasón, inspirau por Hera, s'habría imposau a realización d'a preba. Y ye que, en presentar-se debant de Pelias, iste advirtió o suyo piet descalzo y, comprendendo o periglo que le anunciaba l'oraclo, le preguntó qué castigo imposaría a un individo que consipirase contra o suyo rei. Chasón contestó que lo ninviaría a conquerir o vellocino d'oro, respuesta que se tornó contra él.

Viache d'os Argonautas

Viache d'ida ta la Colquida 
Chason solicitó alavez la aduya de Argos, fillo de Frixo, y, por consello d'Atena, construyó a nau Argo, que heba de conducir a la Colquide, acompanyau d'un grupo de herois griegos que o suyo numero oscila entre 45 y 69 seguntes as diversas fuents, que prenioron o nombre d'Argonautas (mariners d'Argo). Reunius os Argonautas, se facioron a la mar endrezando-se t'a Colquida.

No guaire dimpués plegoron a la isla de Lemnos, an solament habitaban mullers. a reina, Hipsipila, que s'enamoró de Chasón, le contó que as mullers d'a isla heban estau castigadas por a diosa Afrodita, por no rendir-le culto, impregnando-las d'una olor tan desagradable que os hombres las heban refusadas, ta unir-se con mullers d'as islas vecinas. En venganza, as lemnias matoron a os hombres d'a isla. Os Argonautas remanioron en a isla un tiempo, s'unioron amorosament a ellas y dimpués se marchoron. Chasón tenió dos fillos de Hipsipila como resultau d'ixo clamaus Euneu y Nebrofono.

Dimpués de pasar por cualques países, plegoron en Salmideso a on troboron a Fineu, ciego y devinador, a qui os Argonautas aduyoron a desfer-se d'as Harpias, monstros voladors con rostro de muller, unglas y alas, que, complindo un castigo imposau por os dioses, impediban que Fineu se podese alimentar.

Fineu, en agradeiximiento, informó a os Argonautas sobre o camín a seguir dica a Colquida y amás les dició cómo podeban superar o periglo que les asperaba en plegar a las Penyas Azuls, dos penyas granizas, flotant, en contino movimiento, que chocaban entre ellas escachando a toz os que miraban de pasar entre ellas.

Obtención d'o vellocino d'oro 

Superau iste obstaclo, plegoron en la Colquida. Chasón anunció a o suyo rei, Eetes, o suyo proposito. Iste le dició que le deixaría levar-se o vellocino d'oro si antes aconseguiba chunyir a os dos toros que lo guardaban, labrar un campo con éls, lanzar sobre os sulcos uns dients que heba entregau Atena a o rei y dimpués vencer a la serpient que nunca adormiba y que remaniba a lo piet de l'arbol an se trobaba o vellocino. Medea, a filla d'o rei Eetes, que yera feiticera, s'enamoró apasionadament de Jasón y aduyó a iste a levar a buen termin a suya acción (previo compromiso de Chasón de levar-la con él a Yolcos), metendo en practica a suya broixería.

Dio a Chasón una poción machica ta que no le fesen danyo os toros monstrosos. Habendo aconseguiu chunyir a os toros, lanzó os dients sobre os sulcos feitos en a tierra. D'éls brotoron cientos d'hombres armaus que se lanzoron contra l'heroi, pero iste, seguindo as instruccions de Medea, lanzó una piedra entre éls y os exercitos s'enfrentoron entre éls. Dimpués, Medea provocó un terrible suenio a la serpient, Chasón s'apoderó d'o preciau pelello y fuyió con os suyos hombres, con Medea y con o chirmán d'ista, Apsirto, en a suya embarcación.

Asasinato d'Apsirto 
Os hombres de Eetes apercazoron a nau y Medea mató a o suyo chirmán, que yera un nino, lo despedazó y lo tiró ta o mar. O rei Eetes replegó as restas d'o suyo fillo y perdió de vista a os Argonautas. En unatra versión, Apsirto no yera nino, sino un hombre adulto que estió ninviau por Eetes a o mando d'un grupo de colcos armaus en persecución d'os Argonautas. Los aconsiguió en a Mar Hadriana, en a corte de Alcinoo en Istria. Allí Alcinoo s'ofrió como chuez y dició como secreto a la suya esposa Arete que decidiría tornar a Medea a os colcos si yera virchen pero en caso contrario se la daría a Chasón. Arete informó a Chasón d'ixo y a nueit anterior a o chudicio se chitó con Medea, por lo cual a l'atro día, fue entregada a o suyo esposo. Apsirto no se conformó y continó engalzando a os Argonautas dica una isla en a cual Chasón yera fendo sacrificios y estió a on Chasón asasinó a Apsirto. A vegadas se considera que l'asasinato estió fruito d'una conspiración en a cual intervinió tamién Medea.

Tornada ta Yolco 
Entre o viache de tornada d'os Argonautas, istos habioron de sortiar cuantos periglos antiparte d'a persecución d'os colcos: tronadas, l'asedio d'as Sirenas, l'ataque d'os monstros Scila y Caribdis u l'ataque d'o chigant Talos. A la fin plegoron en Tolco. Allí Chasón entregó o vellocino a Pelias y tramó a suya muerte con aduya de Medea. Ella convenció a las fillas de Pelias que podría tornar a la choventut a su pai si lo partisen en trozos y lo fesen cocer. Asinas lo facioron y provocoron a muerte d'o rei. Acasto, fillo de Pelias, forachitó a Chasón y a Medea de Yolco.

Chasón y Medea en Corinto 
Alavez Chasón y Medea fuyoron ta Corinto, a on vivioron felices entre diez anyos. Tenioron dos fillos. Pero mas tarde Chasón repuyó a la suya muller ta casar-se con Glauca, filla de Creonte, o rei de Corinto. Medea, ta vengar-se, acabó con a vida de Glauca y con a d'os fillos que heba teniu con Chasón, Mermero y Feres.

Expedición contra Yolco y muerte 
Dimpués d'isto, Chasón tornó ta Yolco en una expedición de castigo de conchunta con Peleyo y os Dioscuros contra o rei Acasto y a suya esposa. Saquioron a ciudat y Chasón u o suyo fillo Tesalo ocuporon o trono. I hai cuantas versions sobre a suya muerte: se deciba que se i heba suicidau a causa d'a trachedia causada por Medea pero tamién existiba a tradición que heba muerto en cayer-le dencima un trozo de madera d'a nau Argo.

Chasón y o cine 
I hai cinco cintas que tractan sobre o viache d'os argonautas en busca d'o vellocino: Jason and the Argonauts, 1963, (Chasón y os argonautas en aragonés) dirichida por Don Chaffey en o cual destacoron os efectos especials de Ray Harryhausen, (2000) un cinta ta televisión producida por Hallmark, Medea (1969) de Pier Paolo Pasolini con María Callas, Os gigantes de Tessaglia (1961) y Hércules (1958), amás de l'adaptación ta televisión de Medea (1988) dirichida por Lars von Trier.

Referencias 

Argonautas